Perioodilisuse tabel: periood ja rühm.

Õpilase selgitav tööleht

Tegu on ühtaegu selgitava ja kinnitava õppevahendiga, st. ta on mõeldud nii uue osa õppimiseks kui ka olemas olevate teadmiste- oskuste kinnistamiseks.

Teemaks on perioodide (ridade) ja rühmade (veergude) numbrite tähendused elementide perioodilisuse tabelis.

Kõigepealt tuleks rahulikult ära kuulata aineõpetaja selgitav jutt ning seejärel asuda õppedemo läbimisele, püüdes ilmtingimata aru saada, millest õieti räägitakse ja mida ekraanil näidatakse. Kui tekib mingeid arusaamatuid momente, küsida kohe; nii on alati kõige parem. 

Slaidide numbrid on küllalt selged, samuti ei tohiks tekkida arusaamatusi kõikvõimalike lisanupukeste tähenduste mõistmisega (kõige olulisemad on antud juhul ümarad punased nupukesed osade slaidide ülaääres; nende abil saate aatomiskeemide elektronkihtide elektrone ise liikuma või seisma panna; see ei ole mitte ainult lubatav, vaid koguni soovitav tegevus).

Veel: käsitletud on pisteliselt esimese kuni kolmanda perioodi elemente. Edasi ei erine asi sugugi, read ja veerud tähendavad ikka sedasama. Lihtsalt väga mõttetu oleks iga viimane kui tabelis olev element ükshaaval läbi käia (olete ehk nõus?).

All paremal  kastikeses olev jutt tuleks küll tingimata läbi lugeda.

Küsimusi:

Slaidiprogrammi käigus selgitava teksti sees olevad küsimused kuuluvad vastamisele kohe. Ja täpselt nii, kuidas ise soovite: kas suuliselt või kirjalikult (oma konspekti). 

Mõned lisaküsimused, millele tuleks siis ehk kodus vastused otsida (küsimused, mille järel on tärn, ei ole küll kohustuslikud, aga annavad järgmisel hindamisel tugevaid lisaplusse):

•	Mitu elektroni on perioodi esimese elemendi aatomite välises elektronkihis?

•	Mitu elektroni on perioodi viimase elemendi aatomite välises elektronkihis?

•	Miks on just väline elektronkiht elemendi aatomite keemiliste omaduste jaoks nii oluline? *

•	Mitu elektronkihti on esimese ja, ütleme, kuuenda perioodi elementide aatomitel?

•	Kas suudate ära arvata, millise perioodi elementide aatomid hoiavad oma väliskihtide elektrone tugevamini, väiksema või suurema perioodinumbriga? *

•	Miks on heelium siiski kaheksandas A rühmas, ehkki tema välises kihis on ainult kaks elektroni?* (kes selle suudab kohapeal ise ära arvata, saab siinsamas ühe arvestusliku viie; koduga ei ole asi nii lihtne, teie ema või isa võib ju keemias kole tugev olla).